Olunaku lumu Wamusota yali atambulatambula mu kibira, kwe kugwa ku tterekero ly’omuweesi. Wakati mu kwagala okwongera okumanya by’atalabangako, yayagala okuyingira munda. Naye bwe yali akyalambula, kwe kugwa ku mwami ffayiro n’amusuna olususu. Kino kyamunyiiza nnyo n’atabuka era kwe kwagala alwane. Yasinziira ne yeezinga naye aba ayasama abojje, kwe kulaba nga mwami ffayiro mugumu ddala kalibobbo era nga n’obunnyo bwa wamusota tebuyinza wadde okumutakulako. Kino kyamunyiiza nnyo kye yava asiiya n’afuuwa n’okufuuwa. Kyokka mwami ffayiro ye kwe kumuduulira ng’agamba nti; “Tolina ky’oyinza kunkolako kuba nakolebwa mu kyuma, ate ggwe oli musota busota.” Wamusota yatambula butambuzi olw’okuyisibwamu amaaso atyo kye yali talabangako! Olugero luno lutuyigiriza nti kirungi okumanya omulabe wo. Wamusota yali yeerowooza okuba owamaanyi kyokka nga talina w’atuuka mwami ffayiro.